作者:陳子昂
標題:入東陽峽與李明府舟前後不相及
內容:東巖初解纜，南浦遂離群。出沒同洲島，沿洄異渚濆。風煙猶可望，歌笑浩難聞。路轉青山合，峰迴白日曛。奔濤上漫漫，積水下澐澐。倏忽猶疑及，差池複兩分。離離間遠樹，藹藹沒遙氛。地上巴陵道，星連牛鬥文。孤狖啼寒月，哀鴻叫斷雲。仙舟不可見，搖思坐氛氳。